Curriebeker kry ook staanplek op LoftusFoto: GB Jordaan. Amper 100 minute. Dít is hoe lank dit vandag geneem het om die nuwe Curriebeker-kampioen tussen die Blou Bulle en die Haaie op Loftus Versfeld te bepaal. En ná Arno Botha se tweede drie van die eindstryd – nogal in die tweede helfte van bykomende tyd – brand die vreugdevure hoog in Pretoria nadat Duane Vermeulen se span die wedstryd met 26–19 gewen het. Die Bulle het dié voorreg in 2009 laas gesmaak. The moment Arno Botha scored the match-winning try ????#BullsFamily24 pic.twitter.com/snke5WV6FT — Official Blue Bulls (@BlueBullsRugby) January 30, 2021 Eintlik het die Bulle al in die 81ste minuut ’n gulde geleentheid om die kragmeting te wen deur hul vingers laat glip toe die plaasvervangerlosskakel, Chris Smith, ’n strafskop links verby die pale gejaag het. Sou Morné Steyn daardie skop tussendeur die pale gejaag het? Dalk. Sit Jake White en sy afrigterskorps tans met die hande in die hare daaroor? Beslis nie. Curwin Bosch het met ’n hele paar stelskoppe skeef gekorrel. Foto: GB Jordaan. Ja, as die Curriebeker soos die Oscars vir die beste wedstryd van die jaar uitgedeel is, dan sou hierdie kragmeting nie eens onder die benoemdes getel het nie. Maar wenrugby in ’n eindstryd smaak enige tyd soeter as vonkelwynrugby in ’n doodgewone groepfase-wedstryd. Die Haaie het hulle egter goed van hul taak gekwyt en het in ’n stadium in die tweede helfte met 19–9 voorgeloop. Hulle het veral sterk by die afbreekpunte vertoon. Maar Vermeulen het sy troepe eerstens aangemoedig om terug te veg, tóé ná die verboude strafskop aangemoedig en laastens saam met hulle feesgevier. Twee bekers ná twee toernooie is glad nie te versmaai nie. Blou Bulle: Drieë: Arno Botha (2). Doelskoppe: Morné Steyn en Chris Smith. Strafskoppe: Steyn (3) en Smith. Haaie: Drie: S’bu Nkosi. Doelskoppe: Curwin Bosch. Strafskoppe: Bosch (4).